कर’ना जिउसानि गिख्रंथाव सनदेरनायखौ मिरु खालामनानै सोलोंथाइ बिथिङाव सोमजिनाय थासारिनि थाखाय फरायसा-फरायसुलिफोरा गोबां खहा जाबाय। थांनाय बोसोरनिफ्राय गुदि फरायसालिनिफ्राय लानानै गोजौ सोलोंथाइ फसंथानफोरसिम गासै सोलोंथाइ फसंथानफोराव फरा फोरोंनाय आरो आजावनाय राहाया बन्द जानानै दं। थांनाय बोसोराव मेट्रिक आरो हायारसेकेन्दारिनि जोबथा आनजादनि फिथाय फोसावनायनि उनाव उथ्रिसारनाय फरायसा-फरायसुलिफोरा जौसिन फरायसालि आरो फरायसालिमाफोराव मुं थिसननायनि उनाव माखासेफोरा फसंथानफोरनि बारान्दा गानो मोनाबालानो अनलाइन थाखोयाव मुखुब थानो गोनां जादों। बि लकडाउन समाव फरायसा-फरायसुलिफोरा सोलोंथाइ लानायनि मोनसेल’ राहायानो जादोंमोन अनलाइननि राहाजों फरा सोलोंनाय आरो आनजाद लिरनाय। आसाम बादि गोरिब आरो नायफिनजायै हादरसायाव अनलाइननि राहाजों सोलोंथाइ लानाया बेसे बानबुंथि गोनां एबा मुलाम्फा जादों ? बेखौ लानानै गोबां जायगायाव सावरायज्लायनाय नुनो मोन्दों। बिदि सावरायज्लायनायाव मोनसे बाथ्राया रोखा जादोंदि अनलाइननि सोलोंथाया हादरसानि गासैबो फरायसा-फरायसुलिफोरखौ लाजोबनो हायाखै। मानोना गोबां नखरानो गावनि गथ’नि थाखाय गंसे एनद्रयद मबाइल जगायनानै होनो हायाखै। बिसोर बादि नखरा एनद्रयद मबाइल बायनायखौ गोसो दंब्लाबो बायनानै होनो हाया। सोरबा नखरा जोबोर खस्थ’ खालामनानै गंसे मबाइल बायनानै होदोंब्लाबो बेयावबो जेंनाया जोबाखै । बेजों लोगोसे हादरसानि बांसिन ओनसोलाव मबाइलनि नेटवर्कआ जोबोर गाज्रि एबा मोनथारा। जा ओनसोलाव मबाइल नेटवर्कखौनो मोना, बेयाव फरायसा-फरायसुलिफोरा अनलाइन सोलोंथायखौ माबोरै लागोन, बेबो मोनसे साननांगौ बाथ्रा । बिदि थासारियाव फरायसा-फरायसुलिफोरा सोलोंथायाव गोबां खहा जानायखौ नुगासिनो दं । बिनि अनगायैबो अनलाइन राहानि सोलोंथाया गोरिब आरो धोनि नखरनि गासै फरायसा-फरायसुलिफोरनि थाखायनो । अब्ला मबाइल फननि नेटवर्कनि जेंना थानाय आरो गैजायै फरायसा-फरायसुलिफोरनि गेजेराव सोलोंथाइ होनायनि बेलायाव फारागथि लाबोनाया जोबोर दुखु नांथाव। बिनिखायनो अनलाइननि राहाजों जानाय फरा फोरोंनाय आरो आनजाद लानायनि बेलायाव फारागथि लाबोनाया मोनसे एंगार जायै होननानै बुंनो हायो। बिदि थासारि सोमजिनायनि थाखाय हादरसानि साफ्रोमबो फरायसा-फरायसुलिफोरा जाहाथे समानै सोलोंथाइ लानो हायो, बिनि थाखाय राहा लानांगौ हादरसानि सोलोंथाइ बिफान लोगोसे सोरखारा । बे बेलायाव सोरखारखौ मावथारनांगौ खामानि होननानै साननो गोनां जादों। नाथाय दुखुनि बाथ्रादि दानि हादरसा सोरखारा दासिम मा राहा लागोन बेखौ रोखा बुङाखै। मिजिंग थिनाय जायोदि सोरखारा दुखुथिया फरायसा-फरायसुलिफोरनि गोसोयारि थाथाय आरो बिसोरनि इयुनखौ नोगोर होनानै थाबनो बिदि राहा आजावोब्ला मोजां जागोनखौ नुहुरो। सोरखारा बिसोरनि जिउ आरो सोलोंथाइ इयुन बे मोननैबोखौनो संरैखा खालामनो नांगोन। दा मेट्रिक आरो हायारसेकेन्दारिनि जोबथा आनजादखौ बोखांनायनि उनाव जा राहाजों फिथायखौ फोसावगोन बियो गेबें आरो रोखा जानांगौ। आरो बे आनजादनि फिथाय फोसावनायाव जेन रावबो फरायसा-फरायसुलिफोरा गावखौनो नासय जानाय बादि सानखाङा बेखौ सोलोंथाइ बिफान आरो सोखारा नोजोर लाखिनांगोन।